ORDE do 1 de setembro de 2008 pola que se aproban os estatutos do Colexio Oficial de Farmacéuticos da Provincia de Ourense.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 24/10/2008

De acordo co establecido no artigo 150.2º da Constitución española, a Lei orgánica 16/1995, do 27 de decembro, de transferencia de competencias á Comunidade Autónoma galega, transfire no marco da lexislación básica do Estado o desenvolvemento lexislativo e a execución en materia de corporacións de dereito público representativas de intereses económicos e profesionais.
A transferencia en materia de colexios oficiais ou profesionais fíxose efectiva a través do Real decreto 1643/1996, do 5 de xullo, e asumiuse polo Decreto 337/1996, do 13 de setembro, da Xunta de Galicia, tendo a Consellería de Presidencia, Administracións Públicas e Xustiza asignadas as competencias nesta materia, en virtude do Decreto 37/2007, do 15 de marzo, polo que se establece a estrutura orgánica da citada consellería.
A Lei 11/2001, do 18 de setembro, de colexios profesionais da Comunidade Autónoma de Galicia, ditada en virtude da devandita competencia, dispón na súa disposición transitoria que os colexios profesionais que estivesen constituídos no momento da entrada en vigor desta lei adaptarán os seus estatutos a ela.
Dando cumprimento a esta disposición, e así mesmo ao disposto na Lei 2/2007, do 15 de marzo, de sociedades profesionais, o Colexio Oficial de Farmacéuticos da Provincia de Ourense acordou, en xunta xeral extraordinaria que tivo lugar o 10 de xullo de 2008, a aprobación dos seus estatutos. Posteriormente foron comunicados a esta consellería para os efectos da súa aprobación definitiva, despois da cualificación de legalidade, tal como dispón o artigo 18.1º da Lei 11/2001, do 18 de setembro.
Tendo en conta o exposto, e verificada a adecuación á legalidade dos devanditos estatutos e en uso das facultades que me foron conferidas,
DISPOÑO:
Artigo único.-Aprobación dos estatutos do Colexio Oficial de Farmacéuticos da Provincia de Ourense.
Apróbanse os estatutos do Colexio Oficial de Farmacéuticos da Provincia de Ourense, que figuran como anexo a esta orde.
Disposición derrogatoria
Derrógase a Orde do 21 de abril de 2005 pola que se aproban os estatutos do Colexio Oficial de Farmacéuticos da Provincia de Ourense.
Disposición derradeira
Esta orde entrará en vigor aos vinte días da súa publicación no Diario Oficial de Galicia.
Santiago de Compostela, 1 de setembro de 2008.
José Luis Méndez Romeu
Conselleiro de Presidencia, Administracións Públicas e Xustiza
ANEXO
Estatutos do Colexio Oficial de Farmacéuticos
da Provincia de Ourense
O exercicio das profesións colexiadas como a que desenvolven os licenciados en farmacia debe axustarse ás novidades introducidas pola Lei 2/2007, do 15 de marzo, de sociedades profesionais. Esa é a razón fundamental que xustifica a modificación dos Estatutos do Colexio Oficial de Farmacéuticos da Provincia de Ourense.
Como os cambios afectan moi diversas cuestións, por razóns sistemáticas e de técnica xurídica considerouse preferible aprobar uns novos estatutos, en lugar de facer unha modificación parcial dalgúns preceptos illados.
Na elaboración deste texto outorgouse especial relevancia ao rexistro de colexiados, estruturando a súa organización, determinando o réxime xurídico dos asentos de rexistro e identificando o responsable da súa xestión. Se ben é certo que respecto ás cuestións de rexistro se descende a un considerable grao de detalle, e que esa regulación pormenorizada se podería ter remitido a outras normas internas do colexio de inferior rango, tendo en conta a relevancia das novidades en materia de sociedades profesionais, optouse por incorporar aos estatutos unha regulación completa e detallada sobre a materia.
Por outro lado, en cumprimento do establecido na disposición adicional sexta da Lei 2/2007, do 15 de marzo, de sociedades profesionais, e tendo en conta o disposto no artigo 103.4º da Lei 14/1986, do 25 de abril, xeral de sanidade, estes estatutos reflicten as limitacións das actividades profesionais que no ámbito farmacéutico poden exercer as sociedades profesionais. Posto que a Lei 2/2007 non modifica o réxime de titularidade das oficinas de farmacia, e como a lexislación sanitaria establece que só as persoas físicas poden ser titulares e propietarias dunha oficina de farmacia, estes estatutos incorpora ao seu texto esas decisións do lexislador.
A inscrición da sociedade profesional no rexistro colexial non implica en ningún caso a adquisición por esta dos dereitos políticos establecidos nestes estatutos e no regulamento de réxime interior.
Título I
Disposicións xerais
Artigo 1º.-Natureza do Colexio Oficial de Farmacéuticos.
1. O Colexio Oficial de Farmacéuticos da Provincia de Ourense, constituído con carácter representativo e estrutura democrática, é unha corporación de dereito público, recoñecido e amparado polo artigo 36 da Constitución e regulado pola lexislación estatal sobre colexios profesionais, así como pola Lei 11/2001, do 18 de setembro, de colexios profesionais da Comunidade Autónoma de Galicia, que ten personalidade xurídica propia e plena capacidade de obrar para o cumprimento dos seus fins, con independencia das distintas administracións públicas, das cales non forma parte, sen prexuízo das relacións que con elas lle correspondan.
2. O Colexio Oficial de Farmacéuticos da Provincia de Ourense rexerase polo disposto na lexislación estatal e autonómica de colexios profesionais, por estes estatutos, así como polos regulamentos de réxime interior que, de ser o caso, se aproben, os cales non poderán ir contra o disposto nestes estatutos.
3. A participación dos colexiados na organización e funcionamento do colexio realizarase mediante o exercicio dos seguintes dereitos:
a) O dereito ao sufraxio activo e pasivo para a elección dos membros dos órganos de goberno, de acordo con estes estatutos.
b) O dereito a promover actuacións dos órganos de representación e goberno, por medio de iniciativas formuladas nos termos previstos estatutariamente.
c) O dereito a crear agrupacións representativas de intereses específicos, con sometemento, de ser o caso, aos órganos de goberno do colexio.
d) O dereito a participar na deliberación na asemblea xeral, con pleno dereito a votar en todas as decisións que sexan da súa competencia.
Artigo 2º.-O ámbito territorial e subxectivo.
1. O ámbito de actuación deste Colexio Oficial de Farmacéuticos será a provincia de Ourense, na cal non se poderá crear outro da mesma profesión.
2. O colexio está integrado tanto polos licenciados en farmacia como polas sociedades profesionais, que exerzan a profesión nalgunha das modalidades autorizadas na lexislación e nestes estatutos dentro da provincia de Ourense, e teñan o seu domicilio profesional único ou principal no ámbito territorial desta provincia, sen prexuízo do disposto para os casos de exercicio profesional ocasional.
Artigo 3º.-A denominación e sede do colexio.
1. A denominación oficial é a de Colexio Oficial de Farmacéuticos da Provincia de Ourense ou Colegio Oficial de Farmacéuticos de la Provincia de Ourense.
2. O seu domicilio social está na cidade de Ourense, sen prexuízo de que ocasionalmente poidan ter lugar reunións dos órganos de representación e goberno en lugares distintos da sede colexial.
Artigo 4º.-A representación do colexio nas relacións interprofesionais.
1. No ámbito autonómico, o Colexio Oficial de Farmacéuticos da Provincia de Ourense estará representado e coordinado polo Consello de Colexios Oficiais de Farmacéuticos da Comunidade Autónoma de Galicia, no suposto da súa creación. No ámbito estatal e internacional estarao polo Consello Xeral de Colexios Oficiais de Farmacéuticos de España.
2. As relacións entre o Consello Xeral de Colexios Oficiais de Farmacéuticos de España, o Consello Autonómico, no suposto da súa creación, e o Colexio Oficial de Farmacéuticos da Provincia de Ourense desenvolveranse atendendo aos principios de solidariedade e unidade profesional, cooperación, colaboración e coordinación.
Título II
Os fins e as funcións do colexio
Artigo 5º.-Os fins do colexio.
É fin esencial do Colexio Oficial de Farmacéuticos da Provincia de Ourense a ordenación do exercicio da profesión dentro do marco legal respectivo, a representación dela e a defensa dos intereses profesionais dos colexiados. Ademais, terá os seguintes fins:
a) Velar pola satisfacción dos intereses xerais relacionados co exercicio da profesión.
b) Lograr a constante mellora do nivel de calidade da prestación profesional dos colexiados, promovendo a súa formación e perfeccionamento.
c) Cooperar na mellora dos estudos que conduzan á obtención de títulos que habiliten para o exercicio da profesión.
d) Colaborar coas administracións públicas no exercicio das súas competencias, nos termos previstos na lexislación vixente.
Artigo 6º.-As funcións do colexio.
Correspóndelle ao Colexio Oficial de Farmacéuticos da Provincia de Ourense, no seu ámbito territorial, o exercicio das funcións que lle atribúe a lexislación vixente na materia, e en concreto o artigo 9 da Lei 11/2001, do 18 de setembro, de colexios profesionais da Comunidade Autónoma de Galicia. Sen prexuízo do anterior, estanlle atribuídas especificamente as seguintes:
1. Ordenar no marco das leis e no ámbito da súa competencia o exercicio da profesión, velando pola deontoloxía e a dignidade profesional, vixiando o cumprimento das disposicións reguladoras do exercicio profesional nas súas diversas modalidades.
2. Cooperar cos poderes públicos na promoción do dereito á saúde e colaborar coas administracións públicas do seu ámbito territorial, para o cal se poderán subscribir acordos ou convenios no marco da normativa vixente.
3. Vixiar e facer cumprir toda a lexislación que afecte a profesión farmacéutica, para tal fin poderá crearse unha comisión deontolóxica e dotarse dun servizo de inspección colexial.
4. Exercer as competencias que lle sexan atribuídas pola lexislación ou delegadas pola Administración.
5. Estimular a promoción científica, cultural, laboral e social da profesión, fomentando a solidariedade e o progreso profesional dos farmacéuticos colexiados.
6. Fomentar a investigación, para o que se poderán instalar laboratorios con fins docentes e formativos da práctica profesional e para a práctica de análise. O colexio poderá poñer eses laboratorios á disposición dos colexiados para que efectúen unha ou varias fases da elaboración de fórmulas maxistrais.
7. Editar toda clase de publicacións relacionadas co colexio ou coa profesión.
8. Posuír no seu ámbito a representación e defensa da profesión ante a Administración, institucións, tribunais, entidades e particulares, con lexitimación para ser parte en cantos litixios e causas afecten os intereses profesionais e fins do colexio, para o que poderá outorgar poderes para a súa representación e defensa de conformidade coas leis.
9. Participar nos órganos consultivos e comisións das administracións públicas territoriais cando estea previsto nas disposicións aplicables ou naquelas que o requiran.
10. Colaborar coas administracións, xulgados e tribunais mediante a realización de estudos, emisión de informes, ditames, elaboración de estatísticas e outras actividades relacionadas cos seus fins.
11. Adoptar as medidas que conduzan a evitar a intrusión profesional e a competencia desleal entre profesionais.
12. Constituír comisións no seo do colexio para as distintas modalidades de exercicio profesional.
13. Exercer a potestade disciplinaria sobre os colexiados, cando infrinxan os deberes profesionais ou as disposicións legais reguladoras do exercicio profesional no seu ámbito territorial. Así mesmo, exercerá a potestade disciplinaria sobre os colexiados ocasionais polas actuacións profesionais que estes realicen no seu ámbito territorial.
14. Elaborar os orzamentos do colexio e fixar as cotas de colexiación, ordinarias e extraordinarias, fixas ou variables e derramas que deben satisfacer os colexiados, así como as contraprestacións pecuniarias que deben aboar por actuacións que realice o colexio.
15. Intervir, logo de solicitude, en vía de conciliación ou arbitraxe, en cuestións que por motivos profesionais se susciten entre colexiados, así como naquelas que, promovidas entre colexiados e terceiros, sexan sometidas para a súa resolución.
16. Organizar e prestar cantos servizos e actividades de asesoramento científico, tecnolóxico, xurídico, administrativo, laboral e fiscal ou de calquera outra natureza fosen necesarios para a mellor orientación e defensa dos colexiados no exercicio profesional e non no ámbito particular e privado.
17. Realizar, respecto do seu patrimonio, e sen exclusión, toda clase de actos de disposición, administración e gravame, coa autorización da asemblea xeral.
18. Establecer acordos de cooperación cos demais colexios, consellos de colexios e Consello Xeral de Colexios, tanto no ámbito da profesión farmacéutica como nos doutras profesións tituladas, así como concellos, deputacións e outros organismos.
19. Establecer e regular, se é o caso, a publicidade que poidan realizar os colexiados nas modalidades de exercicio da profesión que sexan susceptibles de facela, sen prexuízo da normativa reguladora en materia de publicidade sanitaria.
20. Regular as autorizacións de rótulos e carteis anunciadores e indicadores de oficinas de farmacia, co fin exclusivamente de facilitar a súa localización polos usuarios.
21. No marco da normativa vixente, ordenar, regular e velar polos horarios oficiais que con carácter de mínimos e máximos se establezan para a apertura e peche das oficinas de farmacia con facultade para exixir o seu cumprimento e organizando as correspondentes quendas de urxencia, así como as de vacacións, co fin de garantir en todo momento a continuidade na prestación asistencial e sanitario-farmacéutica á comunidade.
22. Xestionar, efectuar, tramitar e presentar como órgano de representación exclusivo dos intereses profesionais da totalidade dos farmacéuticos titulares propietarios das oficinas de farmacia, sempre que se axuste á legalidade vixente na materia, a facturación e liquidación polas dispensacións de medicamentos e os demais produtos sanitarios efectuados polas oficinas de farmacia ao sistema nacional de saúde e ás demais entidades concertadas.
Corresponderalles unicamente aos titulares propietarios das oficinas de farmacia coñecer, debater e aprobar o texto en que se fixan as condicións establecidas para a prestación farmacéutica, a través das oficinas de farmacia, que se poidan concertar coa Administración sanitaria ou con outras entidades. Para estes efectos, a convocatoria para a súa aprobación irá dirixida única e exclusivamente a este grupo de colexiados persoas físicas.
23. Autorizar o nomeamento de directores técnicos, substitutos, adxuntos e rexentes das oficinas de farmacia, así como das restantes modalidades de exercicio profesional de acordo coa normativa vixente en cada caso.
24. Redactar e aprobar, coa autorización da asemblea xeral, os regulamentos de orde interna que se estimen convenientes para o bo funcionamento do colexio en canto que non se opoñan ao disposto nestes estatutos.
25. Facilitarlles aos colexiados os libros receitarios, de estupefacientes e, en xeral, todos aqueles impresos que sexan necesarios para a boa marcha do seu exercicio profesional.
26. Tomar nota dos títulos de licenciado en farmacia, doutor, especialista, así como dos diplomas de cursos de formación e deixalos anotados nos conseguintes libros de rexistro.
27. Participar coas facultades de farmacia no desenvolvemento das prácticas tuteladas, realización de cursos de especialización e formación continuada dos farmacéuticos, colaborando, se é o caso, na elaboración dos plans de estudo.
28. Facilitar, asegurar, manter e xestionar a infraestrutura de rede, o equipamento tecnolóxico e a seguridade necesaria das oficinas de farmacia para permitir a súa integración na rede sanitaria da Consellería de Sanidade co obxecto de realizar a prestación farmacéutica de forma electrónica.
29. Subministrar a sinatura dixital electrónica aos seus colexiados para permitir a súa autenticación como profesionais sanitarios.
30. Velar por que os colexiados cumpran a lexislación vixente en materia de protección de datos de carácter persoal.
31. As demais que estean previstas nas leis ou poidan ser delegadas ou encomendada polas administracións públicas no seu ámbito territorial.
Título III
A incorporación ao colexio
Artigo 7º.-A colexiación.
1. A colexiación perfecciónase e lexitima para o exercicio da actividade profesional cando, ademais de ser admitido o solicitante, se practique a inscrición no rexistro do colexio.
2. Con carácter xeral, para as persoas físicas será requisito indispensable para o exercicio da profesión farmacéutica na provincia de Ourense, en calquera das súas modalidades, estar en posesión do título universitario de licenciado en farmacia, así como a plena incorporación a un colexio oficial de farmacéuticos do territorio nacional. Para o caso das sociedades profesionais observarase o disposto na súa lexislación sectorial, sen prexuízo do establecido nestes estatutos.
3. A colexiación dunha sociedade profesional non exime da obrigatoria colexiación das persoas físicas, polo que tamén deberán ter a súa propia colexiación os socios profesionais que formen parte dela, así como os profesionais non socios que actúen pola sociedade.
4. Para os efectos de exixirse a colexiación obrigatoria con carácter previo ao inicio da correspondente actividade, entenderase que exerce a profesión a persoa física licenciada en farmacia que realice calquera das actividades que o ordenamento xurídico determine como propias da profesión farmacéutica.
Para o caso das sociedades profesionais, entenderase que exerce a profesión a sociedade que realice algunha das seguintes actividades:
a) Análises clínicas.
b) A docencia e a investigación.
c) A distribución de medicamentos.
d) Industria.
e) Óptica oftálmica, optometría e acústica audiométrica.
5. Os profesionais titulados vinculados coa Administración pública mediante relación de servizos de carácter administrativo ou laboral non precisarán estar colexiados para o exercicio de funcións puramente administrativas nin para a realización de actividades propias da correspondente profesión por conta da Administración a que pertenzan, cando o seu destinatario inmediato sexa esa Administración.
6. Para exercer a súa profesión no ámbito territorial da provincia de Ourense, os farmacéuticos nacionais dun Estado membro da Unión Europea deberán incorporarse ao Colexio Oficial de Farmacéuticos da Provincia de Ourense nos mesmos termos que os que teñan nacionalidade española.
7. Así mesmo, os nacionais de estados non membros da Unión Europea deberán cumprir os requisitos establecidos nestes estatutos, de ser o caso, proceder á validación de títulos universitarios e cumprir os demais requisitos establecidos pola lexislación vixente para a súa incorporación a este colexio, ademais de ter o correspondente permiso de residencia.
8. Para a súa incorporación ao colexio e ao exercicio da profesión en calquera das súas modalidades, os farmacéuticos a que se fai referencia nos números 5 e 6 deste artigo deberán acreditar o coñecemento dalgunha das linguas oficiais da comunidade autónoma. No caso das sociedades profesionais, deberán achegar esa documentación respecto ás persoas físicas que desenvolvan labores de atención ao público.
Artigo 8º.-A solicitude e os requisitos xerais para a colexiación.
1. Na solicitude de colexiación o interesado deberá especificar a concreta actividade ou actividades que vaia desenvolver.
2. Para a admisión no Colexio Oficial de Farmacéuticos, xunto á instancia solicitando a colexiación, acreditarase o cumprimento dos seguintes requisitos:
a) Ter nacionalidade española ou dalgún dos estados membros da Unión Europea. No caso dos nacionais doutros Estados, só procederá a admisión en caso de que exista reciprocidade e recoñezan ese mesmo dereito aos que teñen nacionalidade española.
b) No caso das persoas físicas, estar en posesión do título de licenciado en farmacia e, se é o caso, dos títulos, diplomas e documentos que legalmente o habiliten para o exercicio da modalidade ou especialización correspondente. O título de doutor en farmacia, non acompañado do correspondente título de licenciado en farmacia, non habilitará nin facultará para o exercicio profesional. Para os nacionais dun Estado membro da Unión Europea, en canto a diplomas, certificados e outros títulos, observarase o disposto na lexislación vixente, e igualmente para nacionais de estados non membros da Unión Europea.
c) Satisfacer a cota de ingreso correspondente.
d) Declaración xurada de carecer de antecedentes que inhabiliten para o exercicio profesional.
e) Acreditar fielmente os títulos ou nomeamentos civís, laborais ou administrativos que en cada caso xustifiquen o tipo de exercicio para o que se solicita a colexiación, de conformidade cos requisitos exixidos.
f) Acreditar fidedignamente a súa identidade.
g) Cando se trate dunha sociedade profesional, deberá acreditar ademais a previa inscrición no Rexistro Mercantil, achegar unha copia fidedigna dos seus estatutos e acreditar a colexiación dos que sexan socios profesionais da persoa xurídica. Ademais, deberá achegar unha copia fidedigna da póliza de seguro de responsabilidade civil que contratase.
3. Cando o solicitante proceda doutro colexio oficial de farmacéuticos, deberá acompañar un certificado do colexio de procedencia acreditativo de:
a) Baixa colexial.
b) Modalidades de exercicio profesional ou especializacións da profesión das cales teña constancia.
c) Que estea ao día no pagamento das cotas colexiais.
d) Que non se lle impuxese sanción disciplinaria firme de expulsión ou de encontrarse suspenso no exercicio da profesión.
Artigo 9º.-As modalidades de colexiación.
Segundo as particulares circunstancias que concorran en cada caso, na incorporación ao colexio distinguiranse as seguintes modalidades:
1. Por razón da actividade: exercente ou non exercente.
2. Por razón da natureza do suxeito: persoas físicas ou persoas xurídicas, exclusivamente no caso das sociedades profesionais constituídas conforme a Lei 2/2007, do 15 de marzo.
3. Por razón do sector de actividade profesional, nunha ou varias das seguintes actividades, segundo proceda:
3.1. No caso dos colexiados persoas físicas:
a) Titularidade e propiedade dunha oficina de farmacia, con independencia de que a titularidade e propiedade sexa individual ou en réxime de titularidade e propiedade conxuntas.
b) Adxuntos, substitutos ou rexentes de oficinas de farmacia.
c) Alimentación
d) Dermofarmacia.
e) Análises clínicas.
f) A distribución de medicamentos.
g) Industria.
h) A docencia ou a investigación.
i) Óptica oftálmica, optometría e acústica audiométrica.
j) Ortopedia.
k) Servizo farmacéutico de hospital.
l) Atención primaria.
m) Titular, de saúde pública, ou na Administración.
n) Fitoterapia ou homeopatía
3.2. No caso das sociedades profesionais:
a) Análises clínicas.
b) A docencia e a investigación.
c) A distribución de medicamentos.
d) Industria.
e) Óptica oftálmica, optometría e acústica audiométrica.
Artigo 10º.-Os colexiados exercentes e non exercentes.
1. Serán colexiados exercentes as persoas físicas que desempeñen unha actividade profesional en calquera modalidade para a que os faculte o seu título universitario de licenciados en farmacia, e as sociedades profesionais nos termos establecidos na súa lexislación sectorial e nestes estatutos.
2. Son colexiados non exercentes aqueles farmacéuticos que, estando colexiados, non exercen ningunha actividade profesional para a que os faculta o seu título universitario de licenciado en farmacia. A súa incorporación e pertenza ao colexio será voluntaria mentres persista esta situación.
Artigo 11º.-A concreta actividade profesional das persoas físicas.
1. As persoas físicas que se incorporen como exercentes poderán inscribirse nalgunha das seguintes subseccións do rexistro:
a) Titularidade e propiedade dunha oficina de farmacia, con independencia de que a titularidade e propiedade sexa individual, ou en réxime de titularidade e propiedade conxuntas.
b) Adxuntos, substitutos e rexentes de oficinas de farmacia.
c) Alimentación.
d) Dermofarmacia.
e) Análises clínicas.
f) A docencia e a investigación.
g) Distribución.
h) Industria.
i) Óptica oftálmica, optometría e acústica audiométrica.
j) Ortopedia.
k) Servizo farmacéutico de hospital.
l) Atención primaria.
m) Titular, de saúde pública, ou na Administración.
n) Fitoterapia ou homeopatía.
2. Só os farmacéuticos colexiados que sexan persoas físicas poderán ser titulares e propietarios ou copropietarios, con títulos fidedignos, de oficinas de farmacia legalmente establecidas.
A cesión, traspaso ou transmisión dunha oficina de farmacia soamente poderá realizarse a favor doutro ou outros farmacéuticos que sexan persoas físicas e de conformidade cos requisitos establecidos na lexislación vixente.
3. Os titulares propietarios, adxuntos, substitutos e rexentes dunha oficina de farmacia exercerán persoalmente nela a súa profesión, non podendo participar na titularidade-propiedade de ningunha outra.
4. Para o desempeño de especialista farmacéutico nos servizos hospitalarios será necesario estar en posesión do título da especialidade correspondente.
Artigo 12º.-A concreta actividade profesional das sociedades profesionais.
As sociedades profesionais que se incorporen como exercentes poderán inscribirse nalgunha ou nalgunhas das seguintes subseccións do rexistro:
a) Análises clínicas.
b) A docencia e a investigación.
c) A distribución de medicamentos.
d) Industria.
e) Óptica oftálmica, optometría e acústica audiométrica.
Artigo 13º.-O exercicio profesional que no ámbito territorial do colexio teña carácter ocasional.
1. Créase unha sección no rexistro para os colexiados doutros colexios provinciais que vaian exercer unha actividade profesional no ámbito deste colexio, sempre en virtude do exercicio de actividades compatibles, e dentro dos límites establecidos nestes estatutos.
2. Para a anotación nesa sección será requisito imprescindible a previa solicitude do interesado ao colexio de procedencia, e o envío por este unha vez ao mes dunha comunicación en que conste:
a) A concreta actividade profesional no colexio en que se atopa colexiado.
b) A concreta actividade profesional que vai desenvolver.
c) Que non se atopa inhabilitado por sentenza firme nin suspendido por sanción disciplinaria firme para o exercicio da profesión ou actividade.
3. Os farmacéuticos anotados na sección 4ª do rexistro terán os dereitos do artigo 26.1º destes estatutos, coa excepción do disposto nas letras d), e), f) e i).
4. Os farmacéuticos anotados na sección 4ª do rexistro quedarán suxeitos aos deberes establecidos nestes estatutos.
5. Non poderán anotarse de novo os colexiados que teñan obrigas pendentes con este colexio.
6. Finalizada a actividade que motivou a súa anotación, o interesado comunicarallo a este colexio, e causará baixa nese momento no rexistro.
Artigo 14º.-Resolución das solicitudes de colexiación.
1. Presentada unha solicitude de incorporación ao colexio en que non consten todos os datos e requisitos exixidos, concederáselle ao interesado un prazo de dez días hábiles para que emende a omisión, coa advertencia de arquivo da solicitude, sen máis trámite, se esta non se completa.
2. Instruído o expediente de colexiación, a admisión solicitada someterase á decisión da primeira Xunta de Goberno que teña lugar, que mediante resolución aceptará ou denegará motivadamente a solicitude. A resolución será notificada ao interesado na forma prevista na lexislación estatal reguladora do procedemento administrativo común, e farase pública no ámbito colexial.
3. Transcorridos tres meses desde a solicitude de colexiación, ou seis meses por prórroga expresa, sen notificarse a resolución ao interesado, a súa petición entenderase estimada e conforme dereito, sempre que concorran todos os requisitos exixidos nestes estatutos.
4. Contra os acordos das xuntas de goberno, que admitan ou deneguen as solicitudes de colexiación, poderán os interesados interpoñer, no prazo dun mes, recurso de alzada ante o Consello de Colexios de Farmacéuticos de Galicia, no caso da súa creación, ou do Consello Xeral de Colexios Oficiais de Farmacéuticos.
5. As solicitudes de colexiación serán denegadas cando non se cumpran os requisitos exixidos, non se achegue toda a documentación requirida ou cando esta ofreza dúbidas razoables sobre a súa autenticidade.
6. Cando un colexiado vexa alterada a modalidade ou concreta actividade de exercicio profesional que desempeña, deberá solicitar da Xunta de Goberno que a autorice para cambiar á nova modalidade de exercicio profesional e inscribirse na sección do rexistro que corresponda, achegando os títulos civís, laborais ou administrativos que en cada caso xustifican o referido cambio.
7. A Xunta de Goberno do colexio só outorgará a autorización cando o interesado cumpra todos os requisitos de colexiación para a modalidade ou actividade profesional de que se trate. Unha vez outorgada a autorización, procederase á práctica dos correspondentes asentos no rexistro.
8. Contra as resolucións da Xunta de Goberno poderase interpoñer recurso de alzada ante o Consello de Colexios de Farmacéuticos de Galicia, no caso da súa creación, ou do Consello Xeral de Colexios Oficiais de Farmacéuticos.
9. Por razón xustificada de especial urxencia, poderanse autorizar altas, baixas e cambios de modalidade con carácter provisional, que en todo caso deberán ser ratificados pola Xunta de Goberno.
Artigo 15º.-O rexistro dos colexiados.
1. Unha vez estimada a solicitude de incorporación do colexio, procederase de oficio á súa inscrición na sección ou seccións do rexistro que correspondan. A inscrición neste rexistro ten por finalidade posibilitar que o colexio exerza todas as súas competencias, en particular no que atinxe á deontoloxía, ás incompatibilidades e á potestade disciplinaria. Non se poderá iniciar o exercicio da actividade profesional ata que se practique a inscrición no rexistro do colexio.
2. O rexistro é público, calquera persoa pode consultar o seu contido e solicitar a obtención de copias, sen prexuízo de que poida exixirse o aboamento das taxas correspondentes. Non obstante deberá cumprirse o establecido na normativa de protección de datos.
3. O mantemento do rexistro de colexiados depende do secretario do colexio, a quen corresponde a súa dirección, xestión e coordinación. É igualmente competencia da Secretaría Xeral a custodia e arquivo da documentación orixinal e xustificativa, a práctica das inscricións, cancelacións e as demais anotacións de rexistro, ou expedir as certificacións que se soliciten.
4. Tamén lle corresponde a remisión periódica de información ao Ministerio de Xustiza e á Xunta de Galicia, das inscricións de sociedades profesionais practicadas no rexistro, para os efectos da publicidade que se divulgue a través dun portal na internet baixo a responsabilidade do Ministerio de Xustiza.
Artigo 16º.-As seccións e subseccións do rexistro dos colexiados.
1. O rexistro de colexiados é único, e constará de catro seccións, que corresponderán, respectivamente, aos:
a) Sección 1ª: colexiados persoas físicas exercentes.
b) Sección 2ª: colexiados persoas xurídicas exercentes.
c) Sección 3ª: colexiados non exercentes.
d) Sección 4ª: membros doutros colexios provinciais de farmacéuticos que ocasionalmente vaian exercer unha actividade profesional no ámbito territorial da provincia de Ourense.
2. A sección 1ª dos colexiados persoas físicas exercentes organízase nas seguintes subseccións:
a) Titularidade e propiedade dunha oficina de farmacia, con independencia de que a titularidade e propiedade sexa individual ou en réxime de titularidade e propiedade conxuntas.
b) Adxuntos, substitutos e rexentes de oficinas de farmacia.
c) Alimentación.
d) Dermofarmacia.
e) Análises clínicas.
f) A docencia e a investigación.
g) Distribución.
h) Industria.
i) Óptica oftálmica, optometría e acústica audiométrica.
j) Ortopedia.
k) Servizo farmacéutico de hospital.
l) Atención primaria.
m) Titular, de saúde pública, ou na Administración.
n) Fitoterapia ou homeopatía.
3. A sección 2ª dos colexiados persoas xurídicas exercentes organízase nas seguintes subseccións:
a) Análises clínicas.
b) A docencia e a investigación.
c) A distribución.
d) Industria.
e) Óptica oftálmica, optometría e acústica audiométrica.
4. Será única a sección 3ª dos colexiados non exercentes.
5. Será única a sección 4ª de membros doutros colexios provinciais de farmacéuticos que ocasionalmente vaian exercer unha actividade profesional no ámbito territorial da provincia de Ourense.
Artigo 17º.-A documentación do rexistro.
1. En cada sección do rexistro distinguirase:
a) Un libro de rexistro.
b) Un arquivo de documentación, que conterá a presentada polos solicitantes que fosen admitidos como membros do colexio.
2. O libro das seccións 1ª e 2ª do rexistro estará dividido en tomos que corresponderán a cada unha das subseccións.
3. No libro que corresponda reflectirase a información individualizada de cada colexiado mediante unha ficha de inscrición, co seu correspondente número de rexistro diferenciado.
4. En cada tomo dos libros distinguirase a identificación da subsección e de sección do rexistro a que pertence. Estarán compostos por follas móbiles, numeradas correlativamente no ángulo superior dereito, e consignarase en cada unha delas o tomo e o folio a que pertencen.
Artigo 18º.-A práctica de asentos no rexistro.
1. No rexistro practicaranse os seguintes asentos:
a) Inscrición.
b) Anotación complementaria.
c) Cancelacións.
d) Anotación de rectificación.
e) Notas marxinais.
2. Os asentos practicaranse de oficio polo encargado do rexistro. Non obstante, os que teñan un interese lexítimo poderán instar á práctica do asento.
Artigo 19º.-O contido dos asentos de inscrición dos colexiados exercentes que sexan persoas físicas.
1. O contido mínimo dos asentos de inscrición será o seguinte:
a) Nome e apelidos do colexiado.
b) Os datos de data e lugar de expedición do título de licenciado en farmacia e, de ser o caso, os do doutoramento.
c) Domicilio para os efectos das notificacións colexiais.
2. Cando dentro da sección de colexiados exercentes que sexan persoas físicas a inscrición se realice na subsección de titulares e propietarios de oficinas de farmacia, deberá deixarse constancia, ademais, dos seguintes datos:
a) Data de outorgamento da autorización do establecemento sanitario. Ademais deberá conservarse copia da autorización sanitaria no arquivo de documentación.
b) No caso de que exista propiedade e titularidade conxuntas da oficina de farmacia, ademais do nome e apelidos de todos os interesados deberá indicarse cal é a distribución de dereitos, obrigas e responsabilidades, precisándose a porcentaxe que corresponde a cada copropietario e cotitular.
c) Enderezo en que estea situada a oficina de farmacia.
3. No arquivo de documentación conservarase copia dos títulos de licenciatura e doutoramento.
Artigo 20º.-O contido dos asentos de inscrición dos colexiados exercentes que sexan unha sociedade profesional.
1. O contido mínimo dos asentos de inscrición será o seguinte:
a) A denominación ou razón social e domicilio da sociedade.
b) Número de identificación fiscal da sociedade profesional.
c) Data e recensión identificativa da escritura pública de constitución e notario autorizante; e duración da sociedade se se constituíse por tempo determinado.
d) A concreta actividade ou actividades profesionais que constitúan o obxecto social, dentro dos límites impostos pola normativa sanitaria vixente.
e) Identificación dos socios profesionais e non profesionais e, en relación con aqueles, número de colexiado e colexio profesional de pertenza.
f) Identificación das persoas que se encarguen da administración e representación da sociedade, con expresión a condición de socio profesional ou non de cada unha delas.
g) Número da póliza e entidade con que a sociedade profesional contratase o seguro de responsabilidade civil e capital asegurado.
h) O domicilio da sociedade profesional para os efectos das notificacións colexiais.
2. No arquivo de documentación deberá conservarse a escritura de constitución (abondará a primeira copia), así como da certificación da inscrición da sociedade profesional no Rexistro Mercantil.
3. En caso de producirse algunha modificación da sociedade profesional, deberá ser notificada no prazo de 15 días ao rexistro do colexio. Para eses efectos, enténdese por modificación o cesamento ou nomeamento de administradores, o cambio dos socios, a modificación do contrato social ou calquera outra alteración que deba ter reflexo no Rexistro Mercantil. O cómputo do prazo de 15 días aplicarase desde a práctica do correspondente asento no Rexistro Mercantil.
4. Aínda que non se producisen modificacións, cada dous anos, contados desde a data da inscrición, as sociedades profesionais deberán presentar no rexistro do colexio unha declaración formal en que manifesten que non houbo cambios no contido mínimo da inscrición, que se detalla no número 1 deste artigo.
Artigo 21º.-As anotacións complementarias no rexistro.
Producirase a anotación complementaria nos seguintes casos:
a) Cando se lle impoña unha sanción disciplinaria ao colexiado, sexa persoa física ou sociedade profesional. Para a práctica dese asento non será necesaria a firmeza da sanción.
b) Cando o colexio reciba notificación das sentenzas xudiciais firmes, ou resolucións administrativas que gañasen firmeza, polas cales se anule unha sanción disciplinaria.
c) Cando o colexio reciba notificación das sentenzas xudiciais firmes, nas que se impoña unha sanción penal que afecte ao exercicio profesional.
d) Cando o colexio reciba notificación das sentenzas xudiciais firmes, ou resolucións administrativas que gañasen firmeza en vía administrativa, ditadas sobre autorizacións de apertura, funcionamento, ampliación, modificación, traslado, transmisión ou peche dalgunha oficina de farmacia.
e) Cando o colexio reciba notificación das medidas preventivas adoptadas polos xuíces ou tribunais, ou pola Administración competente, que producen a suspensión da vixencia das mencionadas autorizacións.
f) Cando se produzan modificacións na sociedade profesional que afecten as circunstancias que constan no asento de inscrición. Nese sentido, e entre outras circunstancias, dará lugar á práctica dunha anotación complementaria calquera cambio de socios e administradores, ou calquera modificación do contrato social.
g) Calquera outra medida que afecte aos asentos de inscrición practicados no rexistro.
Artigo 22º.-Os asentos de cancelación.
1. Practicarase o asento de cancelación da inscrición, cando se produza a baixa dalgún colexiado, ben por cambio da situación de exercente á de non exercente, ou viceversa, ben por baixa no colexio por calquera outra circunstancia.
2. No caso das sociedades profesionais, procederá igualmente o asento de cancelación da inscrición cando se produza a súa extinción.
3. Cando se extingan as responsabilidades derivadas da imposición dunha sanción disciplinaria, cancelarase a correspondente anotación complementaria.
4. Tamén se practicará o asento de cancelación correspondente, cando por calquera circunstancia se produza a total e definitiva perda de eficacia de acto de autorización de oficina de farmacia.
5. En todo caso, a práctica do asento de cancelación non eximirá o colexio do deber de conservar a inscrición e ulteriores asentos, e mantelos accesibles á súa pública consulta.
Artigo 23º.-Os asentos de rectificación.
1. Os erros materiais, de feito ou aritméticos, que se detecten no contido dos asentos practicados, serán rectificados, de oficio ou por instancia de parte, polo propio encargado do rexistro mediante a anotación de rectificación.
2. Os erros que deriven dos asentos do rexistro deberán corrixirse de conformidade co establecido na lexislación estatal do procedemento administrativo común, e a continuación practicarase a anotación de rectificación.
Artigo 24º.-As notas marxinais.
Farase constar mediante nota marxinal calquera outro acto ou resolución que pola súa natureza deba facerse constar no rexistro.
Artigo 25º.-Réxime xurídico dos actos e actuacións do rexistro.
1. Cando para a práctica dun asento non consten todos os datos e requisitos exixidos, concederáselle ao interesado un prazo de dez días hábiles para que emende a omisión, coa advertencia de cualificación negativa da práctica do asento, e o arquivo das actuacións, se non se completa a documentación requirida.
2. O secretario encargado do rexistro cualificará negativamente a práctica do asento cando non se axuste ao establecido nestes estatutos. Cando a cualificación sexa positiva, practicará o asento que corresponda.
3. Para que produza efectos, a cualificación negativa realizada polo secretario encargado do rexistro deberá ser confirmada pola Xunta de Goberno.
4. Contra a cualificación negativa para a práctica dun asento de rexistro que fose confirmada pola Xunta de Goberno poderán os interesado interpoñer, no prazo dun mes, recurso de alzada ante o Consello de Colexios de Farmacéuticos de Galicia, no caso da súa creación, ou do Consello Xeral de Colexios Oficiais de Farmacéuticos.
Título IV
O estatuto dos colexiados
Artigo 26º.-Os dereitos dos colexiados.
1. Desde o momento da súa incorporación ao colexio profesional, todo colexiado terá dereito a:
a) Exercer a profesión para a concreta actividade ou actividades en que fose admitido e se inscribise na correspondente sección do rexistro colexial.
b) Ser asistido e asesorado polo colexio, de acordo cos medios de que este dispoña, en cantas cuestións se susciten fronte a terceiros por razón de exercicio profesional, e que a Xunta de Goberno considere de interese para a profesión.
c) Recibir as circulares, notificacións, comunicacións e a demais documentación que se acorde remitir polo Colexio Oficial de Farmacéuticos da Provincia de Ourense, polo Consello de Colexios de Farmacéuticos de Galicia, no caso da súa creación, e polo Consello Xeral de Colexios Oficiais de Farmacéuticos.
d) Ter acceso aos libros de actas e de contabilidade xeral, en presenza dun membro da Xunta de Goberno, ou de quen sexa delegado por esta, e a obter as certificacións correspondentes.
e) Participar na xestión corporativa e, polo tanto, exercer os dereitos de petición, voto, acceso a postos e cargos directivos, mediante os procedementos, e con cumprimento dos requisitos que se establecen nestes estatutos.
f) Participar no uso e desfrute dos bens e servizos colexiais, dentro das normas reguladoras inevitablemente exixidas pola súa natureza colectiva.
g) Ser recibido, por petición propia, polo presidente e os demais membros da Xunta de Goberno, de acordo coas normas establecidas para ese caso.
h) Dereito a asociarse e agruparse con fins profesionais no seo do colexio, con sometemento en todo caso aos seus órganos de goberno.
i) Actuar no exercicio da súa profesión con toda liberdade e independencia, sen outras limitacións que as impostas polas leis e polas normas estatutarias; poderán para tal efecto solicitar e obter do colexio e, de ser o caso, do respectivo Consello Autonómico e Consello Xeral de Colexios Oficiais de Farmacéuticos a protección da súa lícita actuación, baixo o amparo da Constitución.
j) Serlle expedida certificación sobre os feitos e circunstancias do seu exercicio profesional dos cales teña constancia documentada o colexio.
2. Para o exercicio dos seus dereitos colexiais, as sociedades profesionais designarán a persoa que os represente; deberá quedar constancia no rexistro colexial do nome e apelidos da persoa designada e, de ser o caso, dos seus substitutos. En calquera caso, a designación debe recaer na persoa dalgún dos socios profesionais que formen parte do órgano de administración da sociedade profesional.
3. No exercicio dos dereitos de participación establecidos no número 1.d) deste mesmo precepto, a condición de socio profesional dunha sociedade profesional non privará a persoa física dos dereitos que individualmente lle corresponden como colexiado.
Artigo 27º.-Os deberes dos colexiados.
Desde a súa incorporación ao colexio, todo colexiado contrae os seguintes deberes:
a) Cumprir estritamente, en calquera das modalidades admitidas para o exercicio da profesión farmacéutica, o disposto na lexislación sanitaria e do medicamento, nestes estatutos e nos xerais da profesión farmacéutica, así como acatar as decisións do colexio cando fosen axustadas a dereito.
b) Respectar e gardar o segredo profesional.
c) Exercer a profesión ou modalidade desta a que se dediquen, procurando en todo momento realizar coa máxima eficacia as tarefas sanitarias e asistenciais que lle sexan propias, de acordo cos criterios básicos do uso racional dos medicamentos establecidos nas leis e nas directrices deste colexio, do Consello Autonómico, no caso da súa creación, e do Consello Xeral de Colexios Oficiais de Farmacéuticos.
d) Esforzarse por ofrecer unha elevada calidade nas súas actuacións profesionais, mediante unha formación permanente que actualice os seus coñecementos.
e) Poñer en coñecemento do colexio os actos de intrusión ou de exercicio ilegal e calquera outro profesionalmente reprobable de que tivese coñecemento.
f) Evitar toda clase de convenios e acordos ou pactos con outras profesións sanitarias ou con entidades públicas ou privadas que teñan por obxecto lucrarse coa recomendación e ordenación dos seus respectivos servizos e impidan a liberdade de elección do usuario.
g) Tramitar por conduto do colexio, que lle dará curso co seu preceptivo informe, toda petición ou reclamación que se teña que formular ao Consello Autonómico, no caso da súa creación, ou ao Consello Xeral de Colexios Farmacéuticos, e poñer en coñecemento do colexio todas aquelas iniciativas que afecten a actividade profesional.
h) Solicitar o oportuno cambio no rexistro colexial cando se produza variación no seu exercicio profesional.
i) Comunicar puntualmente ao colexio os cambios de domicilio, así como calquera outra variación de tipo burocrático ou administrativo que afecte a súa situación colexial.
j) Someter á consideración e aprobación, se é o caso, do colexio, calquera clase de propaganda e publicidade que lle interese realizar sobre establecementos e servizos profesionais relacionados con calquera clase de exercicio da profesión.
k) Respectar os prezos de venda das especialidades farmacéuticas determinados pola lexislación vixente.
l) Cumprir estritamente as funcións de adquisición, custodia, subministración, control e dispensación de medicamentos tanto de uso humano como de uso animal, mediante a presenza obrigada e actuación profesional dos farmacéuticos necesarios para unha correcta asistencia, tanto na oficina de farmacia coma nos servizos de farmacia hospitalaria e de atención primaria, boticas anexas ou depósitos de medicamentos, almacéns de distribución, de medicamentos, establecementos comerciais retallistas de medicamentos de uso animal e agrupacións gandeiras autorizadas.
m) Cumprir os horarios, quendas de garda e servizos de urxencia establecidos aos farmacéuticos propietarios de oficinas de farmacia, rexentes ou substitutos.
n) Propoñer o nomeamento de substitutos, rexentes ou adxuntos, nos casos exixidos polas leis.
o) Non difundir informacións que se declaren confidenciais, conforme a lexislación sanitaria e normativa legal.
p) Aboar as cotas colexiais regulamentariamente establecidas.
Artigo 28º.-As normas básicas de deontoloxía profesional.
Todo colexiado se absterá de:
a) Realizar actividades profesionais incompatibles a teor do disposto pola normativa legal vixente.
b) Ter calquera clase de intereses económicos directos cos laboratorios farmacéuticos, por parte do farmacéutico con exercicio profesional nos establecementos e servizos de atención farmacéutica previstos no artigo 51 da Lei 5/1999, do 21 de maio, de ordenación farmacéutica da Comunidade Autónoma de Galicia.
c) Preparar remedios secretos.
d) Comercializar medicamentos non autorizados.
e) Ofrecer primas, obsequios, concursos ou actos similares como método de venda ao público dos medicamentos.
f) Realizar calquera actuación expresamente prohibida polas leis e a normativa colexial.
g) Realizar calquera outra actuación que atente contra a deontoloxía profesional.
Artigo 29º.-A perda da condición de colexiado.
1. A condición de colexiado perderase polas seguintes causas:
a) Falecemento do colexiado.
b) Baixa voluntaria comunicada por escrito.
c) Perda dos requisitos para a colexiación, probada mediante expediente con audiencia do interesado.
d) Expulsión do colexio, acordada en expediente disciplinario, unha vez que asine o acto sancionador.
e) Falta de pagamento de seis meses, logo de requirimento fidedigno efectuado ao interesado.
2. A perda da condición de colexiado non liberará o interesado do cumprimento das obrigas vencidas, nin do pagamento das cotas ordinarias e extraordinarias impostas antes de que a baixa tivese lugar.
3. As decisións referidas á perda da condición de colexiado adoptadas pola Xunta de Goberno poderán ser obxecto de recurso de alzada ante o Consello Autonómico, no caso da súa creación, ou ao Consello Xeral de Colexios de Farmacéuticos.
Título V
A estrutura orgánica do colexio
Artigo 30º.-Os órganos do colexio.
1. Os órganos colexiais de representación e goberno colexiais son a asemblea xeral e a Xunta de Goberno.
2. Tamén forman parte da estrutura orgánica do colexio:
a) O presidente.
b) O vicepresidente.
c) O secretario.
d) O tesoureiro.
e) Os vogais.
f) A comisión permanente.
g) As comisións externas.
Artigo 31º.-A asemblea xeral.
1. A asemblea xeral é o órgano supremo e soberano de representación e expresión da vontade dos colexiados e estará constituída pola totalidade destes no exercicio dos seus dereitos corporativos.
2. Correspóndenlle á asemblea xeral as seguintes atribucións básicas:
a) Aprobación e modificación dos estatutos e dos regulamentos de réxime interno.
b) Aprobación dos orzamentos, contas do exercicio e cotas ordinarias e extraordinarias, fondos de reserva, derramas e as demais contraprestacións que teñan que satisfacer os colexiados.
c) A disposición e alleamento dos bens inmobles do colexio.
d) A aprobación da moción de censura contra a Xunta de Goberno ou calquera dos seus membros de conformidade co procedemento establecido nestes estatutos.
e) Deliberar e tomar acordos en relación con todos os fins e funcións do colexio recollidos nos artigos 4º e 5º destes estatutos.
f) Modificar o domicilio social do colexio.
g) Aprobar a fusión, absorción ou disolución do colexio.
3. A asemblea xeral poderá reunirse con carácter ordinario ou extraordinario.
A asemblea xeral ordinaria terá lugar, polo menos unha vez ao ano e dentro do primeiro semestre, nela se presentará para a súa aprobación o orzamento do seguinte exercicio. Se o proxecto de orzamento non fose aprobado pola asemblea xeral, entenderase prorrogado o do último exercicio ata a aprobación dun novo.
4. Para considerar as proposicións dos colexiados, será preciso que estas se formulen por escrito, estean asinadas polo 15 por cento deles e sexan presentadas no rexistro colexial ata un prazo máximo de sete días antes de que teña lugar a asemblea. Un mesmo grupo de colexiados asinantes dunha proposición non poderán solicitar ningunha outra na mesma asemblea.
5. A convocatoria da asemblea xeral será feita polo secretario, por orde do presidente, mediante notificación por correo, polo menos con dez días naturais de antelación á data sinalada para a súa realización. Na convocatoria consignarase o lugar, data e hora de realización, tanto en primeira como en segunda convocatoria, así como a orde do día. En caso de xustificada urxencia a notificación poderá ser efectuada con tan só corenta e oito horas de antelación. En toda convocatoria de asemblea, como último punto da orde do día, incluirase unha rolda de intervencións libres.
6. A asemblea xeral quedará validamente constituída en primeira convocatoria cando estean presentes polo menos a metade máis un dos colexiados e, en segunda convocatoria, con calquera que sexa o número de asistentes sempre que estean presentes o presidente e o secretario. Os acordos tomaranse por maioría de votos dos asistentes. A presidencia da asemblea xeral terá voto de calidade no caso de empate.
7. Nas discusións dos asuntos que se susciten nas asembleas só se permitirán tres quendas a favor e tres en contra e unha soa rectificación a cada colexiado que tome parte no debate, pero non consumirá quenda a presidencia nin o asinante que defenda a proposición posta en discusión.
8. As votacións serán de forma ordinaria a man alzada, pero serán nominais ou secretas cando o pida a cuarta parte dos colexiados asistentes ou así o decida o presidente. De calquera modo, as votacións referidas a asuntos persoais ou as que se leven a cabo durante unha moción de censura serán sempre secretas. Os colexiados non poderán delegar noutras persoas a súa asistencia á asemblea xeral nin serán representados para emitir o seu voto.
9. Os acordos adoptaranse, salvo nos supostos establecidos nestes estatutos, por maioría simple. En caso de empate decidirá o voto de calidade do presidente. Se o acordo adoptado o fose por unanimidade dos membros da asemblea ou dunha maioría clara e manifesta, non será preciso proceder á votación; pero neste suposto os discrepantes poderán exixir a constancia en acta da súa oposición ao acordo, e poderán, ademais, antes de concluír a asemblea xeral, entregarlle ao presidente o texto da súa oposición, que, logo da súa lectura, se incorporará á acta como anexo a esta. Os acordos adoptados en asemblea xeral serán executivos, vinculantes e obrigatorios para todos os colexiados, sen prexuízo dos recursos que procedan.
10. De todas as reunións das asembleas levantarase a correspondente acta, na cal polo menos constarán as propostas sometidas a votación e o resultado destas, e serán asinadas polo secretario co visto e prace do presidente. Consideraranse partes integrante das actas, como anexos, as propostas presentadas polos colexiados que solicitasen a constancia literal das súas intervencións, sempre que as entreguen por escrito, debidamente asinadas, antes de concluír a asemblea xeral. As actas, cos seus anexos, estarán sempre á disposición de todos os colexiados unha vez aprobadas, e poderán solicitar os colexiados copia delas.
11. A asemblea xeral poderá delegar a facultade de deliberar e tomar acordos relacionados coas súas funcións na Xunta de Goberno. Salvo nas materias que se determinen nestes estatutos, por regra xeral entenderanse estatutariamente delegadas de modo permanente, con obriga por parte da Xunta de Goberno de dar conta das súas decisións á asemblea xeral e de someterse, en calquera caso, á vontade desta. Como excepción a esa regra xeral, a asemblea xeral non poderá delegar, en ningún caso, as potestades ou facultades contidas nas letras a), b), c), d), f) e g) do número 2 deste mesmo artigo.
12. As asembleas xerais extraordinarias convocaranse e terán lugar nos seguintes casos:
a) Cando o acorde o presidente.
b) Cando o solicite a metade máis un dos membros da Xunta de Goberno.
c) Cando o solicite un mínimo dun 25 por cento dos colexiados, en escrito en que figurará o nome, apelidos, número de colexiado e sinatura de cada un deles e que indique o motivo da solicitude debidamente argumentado.
Nos supostos tipificados nas letras b) e c), o presidente deberá ordenar a convocatoria da asemblea xeral, para que teña lugar dentro dos trinta días naturais que sigan a aquel en que teña entrada no rexistro colexial a petición da convocatoria. Nestas asembleas só se poderán tomar acordos sobre asuntos previamente fixados na orde do día.
En canto ao funcionamento da asemblea xeral extraordinaria, observarase o disposto nos números 5, 6, 7, 8, 9 e 10 deste artigo.
13. Nas materias sometidas a deliberación e adopción de acordos que unicamente afecten o ámbito dunha determinada modalidade de exercicio ou sección colexial, poderá limitarse o ámbito da convocatoria, e dos acordos que se adopten, ao grupo de colexiados incluídos nesa modalidade ou sección, acordos que deberán ser ratificados pola Xunta de Goberno.
Artigo 32º.-A moción de censura.
1. En sesión extraordinaria, a asemblea xeral poderá debater unha moción de censura en contra do presidente ou da Xunta de Goberno, proposta polo menos por unha cuarta parte dos colexiados.
2. A convocatoria efectuarase na forma establecida no número 5 do artigo anterior e no prazo de 30 días naturais desde a presentación da correspondente proposta, que deberá ser motivada e incluirá unha lista de candidatos.
3. Rexeitada unha moción de censura, para que a asemblea xeral poida debater outras posteriores será necesario que transcorra un ano desde a anterior ou ir proposta por, polo menos, a metade do número de colexiados.
Artigo 33º.-A Xunta de Goberno, membros e atribucións.
1. A Xunta de Goberno do colexio é o órgano de execución dos acordos da asemblea xeral e asume a dirección, programación, xestión e administración do Colexio Oficial de Farmacéuticos da Provincia de Ourense, correspóndelle o desempeño de todas as competencias e atribucións de dirección e administración necesarias para a consecución dos fins do Colexio Oficial de Farmacéuticos da Provincia de Ourense e as especificamente previstas nestes estatutos e na lexislación vixente e que non fosen outorgadas expresamente á asemblea xeral.
2. Será competencia da Xunta de Goberno a elección de representantes ante o Consello Autonómico, no caso da súa creación.
3. A Xunta de Goberno estará integrada polos seguintes membros, que serán elixidos de entre todos os colexiados por sufraxio universal, libre, directo e secreto:
a) O presidente.
b) Un vicepresidente.
c) Un secretario.
d) Un tesoureiro.
e) Un vogal de número por cada 200 colexiados inscritos ou fracción, cun máximo de 6 vogais.
f) Un vogal por cada unha das seccións constituídas no seo deste colexio.
Artigo 34º.-O presidente.
1. Ao presidente correspóndelle a representación legal do colexio que preside. Desempeñará, ao mesmo tempo, os cargos de presidente da asemblea xeral e da Xunta de Goberno.
2. Correspóndenlle ao presidente, entre outras, as seguintes funcións:
a) Exercer a representación máxima da corporación farmacéutica no territorio da demarcación do colexio, correspondéndolle o exercicio de cantos dereitos e atribucións se lle recoñecen nestes estatutos.
b) Representar legalmente o colexio en todas as súas relacións, incluída as que manteña cos poderes públicos, entidades, corporacións e personalidades de calquera orde.
c) Convocar, presidir e levantar as asembleas xerais e as reunións de Xunta de Goberno, fixando a orde do día de acordo co previsto nestes estatutos, manter a orde e uso da palabra e nas xuntas de goberno decidir co seu voto de calidade os empates nas votacións.
d) Propoñer a creación das comisións necesarias para o mellor desenvolvemento das funcións do colexio; a súa constitución será aprobada pola Xunta de Goberno.
e) Revisar e autorizar coa súa sinatura os outorgamentos de escrituras públicas, convenios, contratos, comunicacións oficiais, actas e certificacións que procedan.
f) Autorizar conxuntamente co tesoureiro, ou cos membros que designe a Xunta de Goberno, os libramentos para investimento, o manexo de fondos e talóns para o movemento das contas do colexio.
g) Examinar, intervir e revisar a documentación de todos os departamentos do colexio.
h) Intervir moi especialmente en manter a harmonía entre todos os colexiados e procurar que calquera diferenza de carácter profesional que se suscite entre eles se resolva no seo do colexio.
i) Outorgar mandatos e poderes notariais, mesmo especiais, a favor dos avogados e procuradores dos tribunais ou de calquera outra persoa para o exercicio de toda orde que afecten a corporación farmacéutica.
Artigo 35º.-O vicepresidente.
Correspóndelle ao vicepresidente levar a cabo todas aquelas funcións que lle confira o presidente, asumindo as deste en caso de vacante, ausencia, renuncia, enfermidade, vacacións ou falecemento.
Artigo 36º.-O tesoureiro.
1. Serán atribucións e obrigas do tesoureiro as seguintes:
a) Dirixir e autorizar a contabilidade do colexio.
b) Realizar os pagamentos e recibir os ingresos do colexio.
c) Formalizar as contas, balances e orzamentos que deban ser presentados á Xunta de Goberno e á asemblea xeral.
d) Formular os proxectos de orzamentos e de liquidación do exercicio anual do colexio para o seu sometemento á asemblea xeral, logo de aprobación da Xunta de Goberno.
e) Intervir no seu máis amplo sentido nas contabilidades que, dentro do colexio, correspondan ás seccións e comisións, aínda cando dispoñan de orzamento propio.
f) Confrontar e asinar os libros de contabilidade xunto co presidente.
g) Ingresar e retirar fondos das contas bancarias do colexio, conxuntamente co presidente ou con calquera outro membro da Xunta de Goberno que fose autorizado para este fin.
2. En unión do presidente, levará a sinatura da tesouraría ante toda clase de organismos.
Artigo 37º.-O secretario.
1. O secretario ocupará ao mesmo tempo os cargos de secretario da asemblea xeral e da Xunta de Goberno, así como a de encargado do rexistro.
2. As súas atribucións e obrigas son as que seguen:
a) Certificar os acordos de asemblea xeral e da Xunta de Goberno, levantando as oportunas actas e a súa transcrición aos libros correspondentes.
b) Redactar, asinar e expedir as certificacións co visto e prace do presidente.
c) Despachar a correspondencia, dirixir e custodiar os arquivos e levar os libros de colexiados, así como os libros de entrada e saída de documentos.
d) Convocar as reunións da asemblea xeral e da Xunta de Goberno, sempre que así lle sexa ordenado polo presidente ou quen estatutariamente o substitúa, e coidar de que as convocatorias reúnan os requisitos sinalados nestes estatutos.
e) Manter ao día a secretaría do colexio no referente a disposicións lexislativas e administrativas que afecten a profesión.
f) Desempeñar a xefatura do persoal adscrito ao colexio e propoñerlle á Xunta de Goberno o nomeamento e destitución do persoal que preste os seus servizos no colexio, ou calquera outra cuestión en relación co persoal.
g) Vixiar o cumprimento dos requisitos e obrigas sinaladas nestes estatutos para o funcionamento do colexio e da Xunta de Goberno e o desenvolvemento das asembleas xerais.
h) A xestión e mantemento do rexistro de colexiados.
Artigo 38º.-Os vogais.
1. Os vogais de número desempeñarán as funcións que lles sexan encomendadas pola Xunta de Goberno.
2. Os vogais de sección serán os representantes, na Xunta de Goberno, das modalidades profesionais de exercicio correspondentes e terán ao seu cargo o estudo dos asuntos que correspondan a estas, e informarán por escrito a Xunta de Goberno das resolucións que aquelas propoñan. Poderán auxiliarse dos colexiados que consideren necesarios para constituír as xuntas de sección logo de aprobación da Xunta de Goberno.
3. No Colexio Oficial de Farmacéuticos da Provincia de Ourense poderán constituírse as seguintes vogalías de sección:
a) Adxuntos, substitutos ou rexentes de oficinas de farmacia.
b) Alimentación.
c) Análises clínicas.
d) Atención primaria.
e) Dermofarmacia.
f) Distribución.
g) Docencia ou investigación.
h) Fitoterapia ou homeopatía.
i) Industria.
j) Óptica oftálmica e optometría e acústica audiométrica.
k) Ortopedia.
l) Servizos farmacéuticos do hospital.
m) Titulares de oficinas de farmacia.
n) Titulares, de saúde pública ou na Administración.
4. Deben inscribirse nesas seccións todos os colexiados que exerzan a profesión nas respectivas modalidades de exercicio.
5. Ademais, poderanse crear outras seccións por proposta da Xunta de Goberno que sexan aprobadas pola asemblea xeral.
6. Para a constitución da vogalía requirirase polo menos un número de tres colexiados exercentes na modalidade de que se trate.
Artigo 39º.-Réxime de funcionamento da Xunta de Goberno.
1. A Xunta de Goberno renovarase na súa totalidade cada catro anos, ou antes se se producisen os supostos considerados nestes estatutos para a conclusión de mandato.
2. O mandato dos membros da Xunta de Goberno concluirá polas seguintes causas:
a) Incapacidade ou falecemento.
b) Dimisión ou renuncia.
c) Condena por sentenza firme, se levase consigo privación ou restrición real e efectiva da liberdade ou inhabilitación para cargos públicos.
d) Incumprimento dos seus deberes como membros da Xunta de Goberno e, moi especialmente, pola reiterada falta de asistencia ou abandono non xustificado das sesións da citada Xunta de Goberno ou asemblea xeral.
e) Aprobación da moción de censura, conforme o establecido nestes estatutos.
f) Convocatoria de eleccións.
3. No suposto da letra d) do número 2 deste mesmo artigo, a decisión será tomada pola maioría dos membros da asemblea xeral por proposta da Xunta de Goberno.
4. A Xunta de Goberno continuará nas súas funcións en canto conte coa metade máis un do total dos seus membros. En caso de producirse dimisións que a deixen por debaixo do número anterior establecido, entenderase automaticamente disolta.
En caso de dimisión ou baixa dun ou máis dos seus membros, sen exceder a metade máis un, a Xunta de Goberno decidirá sobre a conveniencia de cubrir esas vacantes por outros membros da xunta. As vacantes, sen excepción ningunha, soamente poderán cubrirse polo tempo necesario ata que teñan lugar novas eleccións.
5. No suposto de baixa ou dimisión da metade máis un dos membros da Xunta de Goberno, esta cos restantes membros transformarase en comisión xestora, que se comporá, como mínimo, de cinco membros, con facultades de comisión permanente e co encargo de convocar eleccións no prazo máximo de 30 días.
Se como consecuencia da dimisión de todos os membros da Xunta de Goberno non se puidese constituír a comisión xestora, formarase unha xunta de idade, de cinco membros, coas funcións exclusivas daquela, designados entre os colexiados con exercicio na forma que segue: os tres de maior idade non superior a 65 anos e os dous de menor idade, que estarán obrigados a aceptar salvo xustificación verídica.
6. A Xunta de Goberno reunirase, polo menos, unha vez ao mes.
Tamén se reunirá sempre que o acorde o presidente ou o solicite un terzo dos seus membros.
7. O secretario convocará as reunións de Xunta de Goberno, logo de mandato de presidencia, con polo menos 48 horas de antelación. A convocatoria conterá:
a) Data, hora e lugar da reunión, en primeira e segunda convocatoria, que preceptivamente se fará para o mesmo día, no mesmo lugar e media hora máis tarde.
b) A orde do día, coa maior claridade e concreción.
c) A información necesaria dos asuntos que se van tratar.
8. A asistencia ás reunións da Xunta de Goberno será obrigatoria para todos os seus membros. A Xunta de Goberno considerarase constituída sempre que asistan a metade máis un dos seus compoñentes na primeira convocatoria. Se na primeira convocatoria non existise quórum, reunirase a Xunta de Goberno en segunda convocatoria, e quedará constituída validamente cos membros que asistisen.
9. Todos os acordos se tomarán por maioría de votos. O presidente terá voto de calidade no caso de empate. Os acordos tomados reflectiranse na acta que, logo de aprobación, será asinada polo secretario co visto e prace do presidente. Non poderá ser obxecto de deliberación ou acordo ningún asunto que non figure incluído na orde do día, salvo que estean presentes todos os membros do órgano colexiado e sexa declarada a urxencia do asunto polo voto favorable da maioría.
10. As xuntas de goberno serán sempre presididas polo presidente e, en ausencia deste, polo vicepresidente. Excepcionalmente, en ausencia de ambos os dous, poderá ser presidida por outro membro.
11. A Xunta de Goberno acordará o réxime de substitución do tesoureiro, secretario e daqueles membros que se considere necesario.
12. Para o non regulado neste artigo, haberá que acollerse de xeito supletorio ao establecido nos artigos 22 a 27 da Lei 30/1992, do 26 de novembro, de réxime xurídico das administracións públicas e do procedemento administrativo común, coas modificacións introducidas pola Lei 4/1999, do 13 de xaneiro.
Artigo 40º.-A comisión permanente.
1. Cando a Xunta de Goberno o considere conveniente, e para maior axilidade dos seus traballos, poderase constituír unha comisión permanente, que estará formada polo presidente, secretario, tesoureiro, vicepresidente e dous vogais elixidos entre os que compoñan a Xunta de Goberno.
2. Os acordos da comisión permanente, para a súa validez definitiva, terán que ser ratificados pola Xunta de Goberno.
3. A comisión permanente terá as seguintes atribucións:
a) Velar pola execución dos acordos da Xunta de Goberno.
b) Preparar as reunións da Xunta de Goberno.
c) Resolver os asuntos de trámite e de carácter urxente, dando conta á Xunta de Goberno, neste caso, das resolucións adoptadas.
Artigo 41º.-As comisións externas.
1. Para o mellor desenvolvemento técnico das xestións colexiais, poderanse crear aquelas comisións externas que a Xunta de Goberno considere necesarias.
2. Estas comisións terán por obxecto colaborar con Xunta de Goberno na execución das funcións que esta ten atribuídas, realizando estudos, asesoramentos e axuda técnica naquelas áreas de traballo ou especialidade profesional que considere conveniente e para as que foron creadas.
3. As comisións externas terán carácter consultivo e non vinculante e estarán formadas por tres ou máis colexiados que voluntariamente se ofrecesen para isto e cunha actividade profesional relacionada directamente co obxecto da comisión.
Estas comisións contarán, polo menos, cun membro da Xunta de Goberno, que actuará de coordinador e voceiro ante ela.
Título VI
O proceso electoral
Artigo 42º.-Requisitos para acceder aos cargos da Xunta de Goberno.
1. Os cargos da Xunta de Goberno proveranse para un período de catro anos, mediante elección libre e secreta en que teñen dereito a participar todos os colexiados.
2. Para concorrer ás eleccións, en calquera cargo, será necesario cumprir os seguintes requisitos:
a) Non ser obxecto de sancións disciplinarias por faltas graves, nin ser inhabilitado por sentenza firme para o exercicio da profesión ou cargo público, ou estean incursos en calquera outra prohibición ou incapacidade legal ou estatutaria, sempre e cando adquirisen firmeza.
b) Non ocupar o mesmo cargo da xunta a que se opta durante os últimos 8 anos consecutivos.
3. Ademais, para os cargos de presidente, vicepresidente, secretario e tesoureiro, os candidatos deben acreditar un mínimo de tres anos de exercicio profesional e estar colexiados no Colexio Oficial de Farmacéuticos da Provincia de Ourense, e acreditar que se achan en exercicio no momento da convocatoria.
4. Para os cargos de vogal de número e vogal de sección, será necesario igualmente estar en exercicio e colexiados no Colexio Oficial de Farmacéuticos da Provincia de Ourense e estar inscritos na sección correspondente cunha antigüidade superior a un ano.
Artigo 43º.-A convocatoria de eleccións.
O presidente, logo de acordo de Xunta de Goberno, convocará eleccións cunha antelación de tres meses á data de conclusión estatutaria do mandato dos membros daquela. No momento da convocatoria enviaráselles a todos os colexiados o calendario electoral.
Artigo 44º.-A constitución da mesa electoral.
1. Inmediatamente despois de ser convocadas as eleccións, e nun prazo non superior a dez días, constituirase a mesa electoral na mesma sede colexial, que vixiará todo o proceso, presidirá a votación, realizará o escrutinio e resolverá as reclamacións que se presenten.
2. A mesa electoral estará presidida polo colexiado máis antigo que non supere a idade de 65 anos. Actuará como secretario o colexiado de menor idade. Estarán auxiliados por un vogal, que será o colexiado de maior idade que non supere os 60 anos. Para todos os cargos se designarán suplentes elixidos de acordo coas mesmas normas que os titulares por se se producisen renuncias ou baixas xustificadas.
3. Ningún candidato poderá ser membro da mesa electoral.
4. A mesa electoral no mesmo día da súa constitución establecerá o seu horario de permanencia na sede colexial.
5. As normas electorais serán remitidas a todos os colexiados pola mesa electoral nun prazo de cinco días desde a data da súa constitución.
Artigo 45º.-O censo de electores.
1. O día da constitución da mesa electoral, a Xunta de Goberno facilitará a esta a lista de electores para a elección de cargos da Xunta de Goberno.
Nesa lista estarán incorporados aqueles que solicitasen a colexiación ata a data en que teña lugar a Xunta de Goberno en que o presidente convocou as eleccións.
2. A lista de electores exporase no taboleiro de anuncios e constituirá o censo de votantes. Contra ese censo poderanse interpoñer reclamacións ante a mesa electoral no prazo de 15 días. As reclamacións resolveranse e faranse públicas no taboleiro de anuncios no prazo de cinco días desde a finalización do seu prazo de interposición.
3. Contra as resolucións da mesa electoral poderanse interpoñer recursos no prazo de cinco días ante o Consello Xeral de Colexios Oficiais de Farmacéuticos ou o Consello Autonómico, no caso de existir, que resolverá os devanditos recursos no prazo de quince días.
4. De todas as sesións da mesa electoral se levantará acta por triplicado exemplar; unha delas remitirase ao Consello Xeral de Colexios ou ao Consello Autonómico, no caso da súa creación.
Artigo 46º.-A presentación e proclamación de candidaturas.
1. A candidatura xeral para membros de Xunta de Goberno deberá recoller inescusablemente as persoas propostas para os cargos de presidente, vicepresidente, secretario, tesoureiro e vogais de número.
Os vogais de sección serán obxecto de proposta en candidaturas separadas.
2. A candidatura deberá estar avalada, como mínimo, polo 5 por cento dos colexiados ata un límite de cen. Para os vogais de sección a candidatura deberá ir avalada por un mínimo de dous colexiados inscritos na correspondente modalidade profesional. Os aspirantes poderán avalarse a si mesmos. Á súa vez, un colexiado poderá avalar máis dunha candidatura. Ningún candidato poderá presentar a súa candidatura a máis dun cargo.
3. Cincuenta días antes da data en que teñan lugar as eleccións, deberán constar en poder da mesa electoral as candidaturas propostas. Serán nulas as candidaturas presentadas fóra de prazo e as que non o fosen en forma e documentación requiridas. As candidaturas presentadas deberán acreditar documentalmente os requisitos exixidos nestes estatutos, ademais da conformidade dos candidatos.
A mesa electoral, en acto público, procederá á proclamación das candidaturas presentadas en tempo e forma, ao día seguinte da finalización do prazo de presentación.
4. Se non se presentase ningunha candidatura, a Xunta de Goberno ou, de ser o caso, a comisión xestora, proporá unha para continuar co proceso. No caso de existir unha candidatura única, proclamarase de forma automática.
5. Tras o acto da proclamación de candidaturas, concederase un prazo de cinco días para as reclamacións ou substitucións ante a mesa electoral. O acordo da mesa electoral poderá ser obxecto de recurso, que se interporá no prazo de cinco días ante o Consello Xeral de Colexios Oficiais de Farmacéuticos, ou ante o Consello Autonómico, no caso da súa creación, que resolverá eses recursos no prazo de quince días. Este recurso esgota a vía administrativa.
6. As candidaturas validamente proclamadas poranse en coñecemento de todos os colexiados, como mínimo mediante a súa publicación no taboleiro de anuncios do colexio, cunha antelación mínima de vinte días naturais ao sinalado para as eleccións.
Artigo 47º.-A votación.
1. Só poderán utilizarse os sobres e as papeletas oficialmente editadas polo colexio, quen llelas remitirá aos votantes por orde da mesa electoral.
2. A votación farase en acto público, no ámbito corporativo, e cada candidatura poderá nomear un interventor da súa libre elección entre os colexiados.
3. Serán electores todos os farmacéuticos que consten como colexiados na data da convocatoria de eleccións e figuren na lista de electores.
4. Os electores poderán acudir persoalmente para realizar a votación ou emitir o voto por correo.
Artigo 48º.-O voto por correo.
1. O voto por correo efectuarase en sobre pechado remitido por correo certificado ou mensaxaría con xustificante de recepción e dirixido ao presidente da mesa electoral, no domicilio do colexio, coa sinatura do colexiado remitente na lapela do sobre, onde figurará así mesmo de forma lexible o nome, apelidos, domicilio e número de colexiado. Dentro do sobre introducirase unha fotocopia do DNI e os sobres pechados que conteñan as papeletas das votacións. Serán admitidos os votos por correo recibidos antes da hora de peche sinalada para a votación.
2. O voto persoal anulará en todo caso o voto por correo.
3. No non previsto nestes estatutos para o voto por correo, aplicaranse os criterios contidos na lexislación electoral xeral.
Artigo 49º.-O escrutinio.
1. Concluído o tempo para a votación procederase ao escrutinio. O secretario levantará acta co resultado deste, que será subscrito polo presidente, os vogais e os interventores das candidaturas.
2. As actas serán lidas publicamente ante os asistentes á elección e proclamando os nomes dos elixidos.
Artigo 50º.-A toma de posesión.
1. No prazo máximo de 30 días naturais a partir de que tivese lugar a elección, os elixidos tomarán posesión dos seus cargos.
2. Efectuada a toma de posesión dos cargos darase traslado para o seu coñecemento á Administración autonómica, aos restantes colexios de farmacéuticos da Comunidade Autónoma, ao Consello Autonómico, no caso de existir, e ao Consello Xeral de Colexios Farmacéuticos.
Título VII
O réxime orzamentario
Artigo 51º.-O orzamento.
1. A Xunta de Goberno proporá anualmente, por medio do tesoureiro, o orzamento de ingresos e gastos e o balance patrimonial, que, cos preceptivos informes, será sometido á aprobación da asemblea xeral.
2. O orzamento de ingresos e gastos conterá debidamente clasificadas as diferentes partidas previstas como ingresos e como gastos, con expresión dos seus correspondentes conceptos.
3. A asemblea xeral poderá facultar a Xunta de Goberno para realizar as transferencias de créditos que puidesen ser necesarios entre as distintas partidas orzamentarias no caso de que fose necesario.
4. O colexio deberá ser auditado cando se produza a renovación ordinaria total ou parcial dos seus órganos.
Artigo 52º.-A presentación das contas.
1. Concluído cada exercicio anual, o tesoureiro presentará o balance de situación, liquidación de contas e orzamento para o seguinte exercicio.
2. Examinadas as contas e a liquidación pola Xunta de Goberno e aprobadas provisionalmente, someteraas á asemblea xeral para a súa aprobación definitiva.
3. Os colexiados poderán examinar a contabilidade e os correspondentes libros contables desde a convocatoria ata cinco días antes de que teña lugar da asemblea xeral, en presenza dun membro da Xunta de Goberno ou persoa en quen esta delegue.
4. O presidente e os membros da Xunta de Goberno poderán percibir unha compensación económica para a substitución da súa actividade profesional cando en cumprimento das súas funcións se vexan obrigados a abandonar a súa actividade profesional.
Artigo 53º.-Os ingresos colexiais.
Os ingresos colexiais procederán:
a) Das cotas colexiais, que poderán ser ordinarias, extraordinarias e derramas, que poderán ter carácter de fixas, variables e proporcionais. Particularmente terán carácter de cotas colexiais as cantidades que poidan aboar os colexiados por facturación e administración de receitas ao sistema nacional de saúde e outras entidades realizadas polo colexio en cumprimento dos seus fins e funcións.
b) O importe correspondente á realización de informes, ditames, estudos, análises, certificacións e outras prestacións parecidas ou similares.
c) Das cotas que se establezan pola realización de cursos ou utilización de servizos de asesoría, xestoría, laboratorio, etc.
d) Os rendementos de calquera clase que se poidan obter dos bens e dereitos que integran o seu patrimonio.
e) Subvencións oficiais, donativos, herdanzas e legados que o colexio poida recibir.
f) Os ingresos pola venda de toda clase de impresos e publicacións.
Artigo 54º.-A especificación de gastos do colexio.
Entre os gastos do colexio estarán detallados necesariamente:
a) Os gastos que sexan ocasionados polos membros da Xunta de Goberno como consecuencia do desempeño das súas funcións, ou por calquera colexiado que se designe como comisionado ou delegado para calquera outra función colexial.
b) Os necesarios para o sostemento de cada unha das comisións externas, no caso de existiren.
c) Os necesarios para cada un dos servizos do colexio.
Título VIII
O réxime disciplinario
Artigo 55º.-A responsabilidade disciplinaria.
1. Os colexiados no Colexio Oficial de Farmacéuticos da Provincia de Ourense e os colexiados que exerzan no seu ámbito provincial de forma ocasional incorrerán en responsabilidade disciplinaria nos supostos e circunstancias establecidos nestes estatutos.
2. No caso das sociedades profesionais deberá terse en conta o seguinte:
a) O exercicio da potestade disciplinaria non se verá obstaculizado cando o colexiado sexa unha sociedade profesional. Sen prexuízo da responsabilidade da persoa física que cometese algunha infracción disciplinaria no exercicio da súa actividade, a sociedade profesional tamén poderá ser sancionada cando cometa algunha infracción.
b) Con independencia de que sexan ou non socios, as persoas físicas colexiadas que se integren nunha sociedade profesional ou colaboren con ela seguirán suxeitos á responsabilidade disciplinaria que lles puidese corresponder como tales persoas físicas.
3. A responsabilidade disciplinaria derivada do exercicio de actos ou actuacións profesionais por unha sociedade que non estea debidamente constituída e inscrita no rexistro do colexio, será imputable, con carácter solidario, aos socios que estean colexiados neste Colexio Oficial de Farmacéuticos da Provincia de Ourense.
4. O réxime disciplinario establecido nestes estatutos enténdese sen prexuízo das responsabilidades de calquera outra orde en que os colexiados puidesen incorrer.
5. A potestade sancionadora correspóndelle á Xunta de Goberno. Non obstante, o axuizamento e sanción das faltas cometidas polos membros da Xunta de Goberno será competencia do Consello Xeral de Colexios de Farmacéuticos ou do Consello Autonómico, no caso da súa creación.
6. Só poderán impoñerse sancións disciplinarias en virtude de expediente instruído para o efecto, de acordo co procedemento establecido neste título e co disposto na lexislación vixente.
7. A Xunta de Goberno poderá proceder á creación dunha comisión deontolóxica, constituída por colexiados, que será a encargada de velar polo cumprimento da deontoloxía profesional, así como de realizar aqueloutras funcións que lle sexan delegadas pola Xunta de Goberno dentro do ámbito deontolóxico.
Esa comisión terá a misión de elaborar un código deontolóxico que deberá ser aprobado pola asemblea xeral.
Artigo 56º.-As infraccións.
As infraccións clasifícanse en:
a) Faltas leves.
b) Faltas graves.
c) Faltas moi graves.
Artigo 57º.-As faltas leves.
Terán carácter de faltas leves as seguintes accións ou omisións:
a) O incumprimento das normas establecidas nestes estatutos ou as que dimanasen dos acordos que, axustados ao dereito, tomase a asemblea xeral, sempre que de tal incumprimento non derive prexuízo ou menoscabo para o interese xeral.
b) O atraso en satisfacer as cotas ou cantidades debidas ao colexio por calquera concepto.
c) A neglixencia no cumprimento das funcións que leve anexas calquera cargo dos órganos de goberno ou misión que se encomendase a un colexiado sempre que de tal incumprimento non derive prexuízo ou menoscabo para o interese de colexio.
d) A neglixencia en comunicar ao colexio calquera variación de tipo administrativo que puidese producirse na situación profesional do colexiado.
e) Non lle notificar ao colexio as infraccións destes estatutos das cales un colexiado tivese coñecemento, cando redunden en prexuízo do interese moral ou profesional para o colectivo farmacéutico.
f) A falta de contestación ante a solicitude personalizada e documentada de datos de tipo profesional formulada pola Xunta de Goberno.
g) Actos probados de desconsideración manifesta aos compañeiros no exercicio da actividade profesional.
h) A infracción do réxime de horarios, así como o deber de información ao público das quendas de urxencia na oficina de farmacia.
i) As infraccións en materia de publicidade previstas nestes estatutos e que deban ser vixiadas polo colexio.
j) Non contar no establecemento sanitario a cargo do colexiado coas instalacións útiles ou existencias mínimas establecidas nas leis vixentes.
k) A non inscrición das sociedades profesionais no rexistro do colexio.
Artigo 58º.-As faltas graves.
Terán carácter de faltas graves as seguintes accións ou omisións:
a) A incidencia ou reiteración de faltas leves producidas no prazo dun ano, a partir da data en que a sanción adquiriu firmeza.
b) O previsto no artigo 57º, letras a) e c), cando cause prexuízo a terceiros ou desprestixio á profesión.
c) A violación do segredo profesional, cando non ocasione grave prexuízo ou dano material á persoa a quen o segredo violado afecte.
d) Amparar ou encubrir o exercicio ilegal da profesión, en calquera das súas modalidades, incluído o exercicio da actividade de oficina de farmacia por unha sociedade profesional.
e) Promover toda actividade, pacto ou convenio encamiñado a impedir o lexítimo dereito dos particulares ou entidades para elixir con plena liberdade o servizo do profesional farmacéutico.
f) A propaganda, anuncio ou calquera tipo de publicidade en xornais, revistas, medios de comunicación electrónicos ou outro medio que ocasione desprestixio á profesión ou que viole a normativa en materia de publicidade enganosa, competencia desleal ou calquera outro tipo de publicidade prohibida pola normativa legal vixente, así como a venda de medicamentos a través deles.
g) Ausentarse da actividade profesional por tempo superior ao que determine a lexislación sen formalizar os requisitos legais e regulamentarios.
h) Desatender os requirimentos do colexio para o pagamento de cotas e similares.
i) Falta de prestación do servizo de urxencia polas oficinas de farmacia nos termos regulamentariamente establecidos.
j) A obstrución voluntaria do normal desenvolvemento da asemblea xeral.
k) A captación de receitas fóra da oficina de farmacia e calquera acto ou omisión encamiñado a coartar a liberdade do usuario na elección de oficina de farmacia.
l) A dispensación de medicamentos en establecementos distintos dos autorizados legalmente para iso, así como calquera tipo de venda indirecta, venda de medicamentos a domicilio, por mensaxaría ou por medio de venda ambulante.
m) Efectuar descontos nos prezos das especialidades farmacéuticas, tanto de uso humano como animal, así como de fórmulas maxistrais e preparados de oficina, sen prexuízo da lexislación vixente.
n) Non acatar os acordos dos órganos de goberno do colexio, cando o seu incumprimento represente prexuízo moral ou material para a colectividade.
Artigo 59º.-As faltas moi graves.
Terán carácter de faltas moi graves as seguintes accións ou omisións:
a) A reincidencia ou reiteración de faltas graves.
b) A preparación de remedios secretos, así como a ocultación de principios activos.
c) A violación do segredo profesional cando ocasione grave prexuízo ou dano material ou moral a terceiros.
d) A neglixencia no exercicio profesional, cando concorra a existencia de danos graves, probada aquela e demostrados estes en sentenza xudicial firme.
e) Facer uso da profesión para a comisión de delitos ou faltas comúns.
f) Amparar ou encubrir, co propio título profesional, o exercicio ilegal da profesión, en calquera das súas modalidades, incluído o exercicio da actividade de oficina de farmacia por unha sociedade profesional.
g) A comisión de calquera falta tipificada como grave no artigo 58º, cando o autor dos feitos fose membro da Xunta de Goberno do colexio.
h) Denunciar feitos falsos con mala fe demostrada.
i) A dispensación de substancias e produtos susceptibles de producir dopaxe no ámbito da actividade deportiva que propicien a utilización de métodos non regulamentarios ou prohibidos no deporte, sen cumprir coas formalidades regulamentarias prescritas para iso.
Artigo 60º.-As sancións.
1. As sancións aplicables aos autores das faltas serán as seguintes:
a) Nos supostos de faltas leves:
-Amoestación privada ou pública.
-Apercibimento por escrito.
-Sanción económica ata 600 euros.
b) Nos supostos de faltas graves:
-Sanción económica entre 601 euros e 3.000 euros.
-Suspensión do exercicio profesional por tempo non superior a seis meses.
c) Nos supostos de faltas moi graves:
-Sanción económica entre 3.001 euros e 15.000 euros.
-Suspensión do exercicio profesional desde seis meses ata dous anos.
-Expulsión do colexio.
2. A imposición dunha sanción de suspensión do exercicio profesional ou expulsión levará aparellada a proposta de peche ante os organismos competentes do establecemento de que sexa titular o sancionado, polo tempo sinalado na sanción, ou a obriga de nomear un substituto naqueles casos en que por lei o establecemento non poida permanecer pechado.
3. En canto á aplicación das sancións económicas, farase a súa actualización anualmente, de acordo co índice de prezos de consumo xeral ou índice que, de ser o caso, poida substituílo.
4. Na aplicación das sancións, os instrutores estarán vinculados por canto queda previsto nos números anteriores. En atención á natureza da falta cometida, os antecedentes do expedientado, as circunstancias de toda orde modificadoras da responsabilidade, a repercusión do feito, os prexuízos ocasionados a terceiros, a outros colexiados ou á profesión e calquera outra razón, o instrutor poderá propoñer a sanción que considere máis axustada entre as previstas para calquera tipo de falta, baseándose no principio de proporcionalidade.
5. As sancións non se imporán necesariamente pola orde en que aparecen relacionadas no número primeiro deste artigo.
Artigo 61º.-A execución ou suspensión das sancións.
1. Unha vez que sexan firmes en vía administrativa, as sancións serán executables pola Xunta de Goberno, nos termos que se sinalen na resolución.
2. A suspensión do exercicio profesional suporá o cesamento en toda modalidade deste durante o tempo da suspensión, o que se executará, se iso é preciso, mediante o auxilio da autoridade administrativa. No suposto de que a sanción de suspensión de exercicio profesional recaia nun copropietario de oficina de farmacia, este verase obrigado a nomear substituto polo tempo de suspensión.
3. A expulsión do colexio executarase dando de baixa o sancionado e comunicándollelo a todos os colexiados e autoridades sanitarias, para os efectos oportunos.
Transcorridos catro anos desde a data efectiva da expulsión do colexio, o sancionado poderá solicitar a rehabilitación e a súa nova colexiación.
4. O cobramento das sancións farase efectivo mediante requirimento ao sancionado ou concedéndoo no prazo de trinta días para ingresar o seu importe na caixa do colexio ou conta bancaria designada para o efecto. Transcorrido o devandito prazo, o presidente do colexio, logo de acordo da Xunta de Goberno, instará ao procedemento xudicial correspondente para obter o pagamento do debido.
En todo caso, o importe da sanción poderá ser deducido do pagamento que por calquera concepto teña que percibir do colexio.
Artigo 62º.-A prescrición das infraccións e as sancións.
1. As faltas prescribirán nos seguintes prazos, contados a partir da data en que se cometese o feito sancionable sen que se iniciase o expediente disciplinario:
a) As faltas leves ao ano.
b) As faltas graves aos dous anos.
c) As faltas moi graves aos tres anos.
2. O inicio do expediente interromperá en todo caso a prescrición.
3. As sancións prescribirán nos seguintes prazos:
a) No caso de faltas leves ao ano.
b) No caso de faltas graves aos dous anos.
c) No caso de faltas moi graves aos tres anos.
O prazo de prescrición da súa sanción por falta de execución comezará a contarse desde o día seguinte a aquel en que o órgano competente comunique ao colexio competente o carácter firme da resolución sancionadora.
O prazo de prescrición da sanción, cando o sancionado quebrante o seu cumprimento, comezará a contar desde a data do quebrantamento.
Artigo 63º.-O procedemento sancionador.
1. Terán funcións sancionadoras no ámbito da súa respectiva competencia:
a) A Xunta de Goberno.
b) O Consello Xeral de Colexios Oficiais de Farmacéuticos ou Consello Autonómico, no caso da súa creación.
2. A competencia de instrutor alcanzará:
a) A instrución dos expedientes para os que fose nomeado.
b) Propoñer as sancións que, ao seu xuízo, correspondan.
3. A Xunta de Goberno constituída en órgano disciplinario terá competencia:
a) Para promover a instrución e vixiar a correcta tramitación dos expedientes.
b) Para resolver o expediente.
c) Para executar as sancións impostas.
4. O Consello Xeral de Colexios Oficiais de Farmacéuticos, ou o Consello Autonómico, de ser o caso, terá competencias para instruír expedientes e xulgar as faltas da Xunta de Goberno ou de calquera dos seus membros.
5. O propio acordo de apertura do expediente disciplinario designará o instrutor e o secretario, tanto se estivesen nomeados con carácter xeral coma se o fosen con carácter especial. A Xunta de Goberno, de ser o caso, poderá substituír o instrutor e secretario, así como eventualmente designar uns novos, o que se lle notificará ao colexiado suxeito a expediente, así como aos designados para ocupar os devanditos cargos.
6. Como órgano disciplinario, a Xunta de Goberno terá a mesma composición que como órgano de goberno, salvo abstencións ou recusacións de acordo co dereito.
7. Os instrutores e secretarios serán designados pola Xunta de Goberno, entre os seus membros, para cada expediente. A renuncia soamente poderá facerse por causa xustificada.
8. Todo instrutor poderá ser substituído por outro por acordo da Xunta de Goberno se incumprise as normas de procedemento, os prazos do expediente ou por calquera outra causa xustificada.
9. A Xunta de Goberno, como medida preventiva, poderá decidir as medidas provisionais que considere oportunas para asegurar a eficacia da resolución que se puidese ditar, se existisen elementos de xuízo suficientes para iso. Non se poderán tomar medidas provisionais que poidan causar danos irreparables aos interesados, ou ben que impliquen a violación de dereitos amparados polas leis.
10. Serán de aplicación ao instrutor e ao secretario as normas relativas á abstención e recusación dos artigos 28 e 29 da Lei de réxime xurídico das administracións públicas e do procedemento administrativo común.
11. O instrutor ordenará a práctica de cantas dilixencias sexan adecuadas para a determinación e comprobación dos feitos e, en particular, de cantas probas poidan conducir ao esclarecemento e á determinación das responsabilidades susceptibles de sanción. Á vista das actuacións practicadas, o instrutor formulará o correspondente prego de cargos.
12. O prego de cargos deberá redactarse de modo claro e preciso, comprenderá os feitos imputados ao inculpado en parágrafos separados e numerados por cada un deles e expresará, de ser o caso, a falta presunta cometida e as sancións que puidesen serlle de aplicación, con referencia aos preceptos destes estatutos.
13. O prego de cargos notificaráselle ao inculpado, e concederáselle un prazo non inferior a dez días, nin superior a quince, para que poida contestalo coas alegacións que considere pertinentes e a achega de documentos que considere de interese. Así mesmo, o inculpado poderá solicitar a realización, na súa contestación, de calquera medio de proba admisible en dereito que crea necesario.
14. O instrutor disporá do prazo dun mes para a práctica das probas que estime pertinentes, sexan ou non as propostas, con notificación ao inculpado do lugar, data e hora para a práctica destas, co fin de que poida intervir.
15. O instrutor poderá denegar unicamente a admisión e práctica das probas que considere innecesarias ou improcedentes, en resolución motivada contra a que non se poderá recorrer, sen prexuízo das alegacións que ao respecto procedan nas actuacións e recursos ulteriores.
16. Nos casos en que, por petición do interesado, deban efectuarse probas en que a súa realización implique gastos que non deba soportar o colexio, este poderá exixir o seu anticipo, para reserva da liquidación definitiva, unha vez practicada a proba. A liquidación dos gastos practicarase unindo os comprobantes que acrediten a súa realidade e contía.
17. Transcorridas as actuacións, o instrutor, dentro dos dez días seguintes, formulará proposta de resolución en que se fixarán con precisión os feitos, motivará, de ser o caso, a denegación de probas, fará a valoración daqueles para determinar a falta que considere cometida e precisará a responsabilidade do inculpado, así como a sanción por impoñer.
18. A proposta de resolución notificaráselle ao inculpado para que no prazo de dez días, con vista do expediente, poida alegar ante o instrutor canto considere conveniente na súa defensa.
19. O instrutor, oído o inculpado ou transcorrido o prazo sen alegación ningunha, remitirá o expediente completo á Xunta de Goberno, co seu informe.
20. A Xunta de Goberno resolverá o expediente na primeira sesión que convoque tras a recepción do expediente.
Non obstante, a Xunta de Goberno poderá, antes de adoptar a súa resolución, ordenarlle ao instrutor a realización daqueles trámites que por omisión non se levasen a cabo e resulten imprescindibles para a adopción do acordo de resolución definitivo. Desas aclaracións daráselle traslado ao inculpado para que alegue o que considere conveniente nun prazo improrrogable de dez días.
21. A resolución da Xunta de Goberno que poña fin ao expediente disciplinario deberá ser motivada, resolverá todas as cuestións suscitadas no expediente e non poderá afectar feitos distintos dos que serviron de base ao prego de cargos e á proposta de resolución, sen prexuízo da súa distinta valoración. Na adopción do acordo non intervirán os actuantes na fase instrutora do expediente, en calidade de instrutor ou secretario.
22. O acordo deberá ser tomado pola Xunta de Goberno mediante votación secreta e con conformidade das dúas terceiras partes dos membros presentes.
No cómputo do quórum non se terán en conta os membros da Xunta de Goberno que non poidan intervir na adopción do acordo.
23. A resolución que se dite deberá ser notificada ao inculpado e, de ser o caso, ao denunciante dos feitos, con expresión dos recursos que contra esta se poidan interpoñer, órgano ante o que deberán presentarse e prazos para a súa interposición.
24. No non previsto nos números anteriores, observarase o establecido no Regulamento de procedemento para o exercicio da potestade sancionadora, Decreto 1398/1993, do 4 de agosto.
Artigo 64º.-Os recursos en materia disciplinaria.
1. Contra a resolución que poña fin ao expediente, o interesado poderá, no prazo dun mes, interpoñer recurso de alzada ante o Consello Autonómico de Colexios Farmacéuticos, no caso da súa creación, ou, de non existir, ante o Consello Xeral de Colexios Oficiais de Farmacéuticos. Se o recurso fose presentado no colexio, este, dentro dos dez días seguintes, remitirallo en unión do expediente instruído e do informe, ao Consello Xeral de Colexios de Farmacéuticos, ou Consello Autonómico. Sen prexuízo diso caberá interpoñer recurso de alzada ante a Consellería de Sanidade nas materias en que esa consellería sexa competente.
2. As sancións disciplinarias, unha vez que sexan firmes en vía administrativa, serán executadas pola Xunta de Goberno nos propios termos da resolución que acorde a súa imposición. Non obstante, a Xunta de Goberno do colexio poderá acordar, de oficio ou por instancia de parte, cando se acredite a interposición pertinente do recurso contencioso-administrativo, a suspensión da execución en canto se substancie, sen prexuízo do dereito do interesado a solicitar tal suspensión no ámbito do propio recurso contencioso-administrativo. En todo caso, cando a sanción consista na suspensión no exercicio profesional, a execución quedará en suspenso ata que a sanción resulte definitivamente firme.
3. As sancións que impliquen suspensión no exercicio da profesión dun colexio terán efecto no ámbito de todos os colexios oficiais de farmacéuticos de España, de forma que deberán ser comunicadas ao Consello Xeral de Colexios de Farmacéuticos para que este o traslade aos demais colexios e ás autoridades sanitarias.
Título IX
Dos premios e distincións
Artigo 65º.-As accións de fomento.
O Colexio Oficial de Farmacéuticos da Provincia de Ourense poderá outorgar premios e distincións aos colexiados ou terceiras persoas que se distinguisen no exercicio da súa actividade profesional ou dentro do ámbito farmacéutico. Estes premios e distincións recolleranse no correspondente regulamento de réxime interno do colexio.
Título X
O réxime xurídico dos actos do colexio e a modificación dos estatutos
Artigo 66º.-O dereito aplicable aos actos e acordos do colexio.
1. Os actos e acordos dos órganos do Colexio Oficial de Farmacéuticos da Provincia de Ourense estarán sometidos ao dereito administrativo.
2. As cuestións de carácter civil ou penal e aquelas que se refiran ás relacións co persoal dependente do colexio, atribuiranse respectivamente á xurisdición civil, penal ou laboral.
3. Contra as resolucións dos órganos de goberno e actos de trámite que determinen a imposibilidade de continuar o procedemento ou produzan indefensión poderá o interesado, no prazo dun mes, interpoñer recurso de alzada ante o Consello Xeral de Colexios Oficiais de Farmacéuticos, ou Consello Autonómico, no caso da súa creación. Se o recurso fose presentado no colexio, este, dentro dos dez días seguintes, remitirallo en unión do expediente instruído e do informe ao Consello Xeral de Colexios de Farmacéuticos, ou Consello Autonómico, no caso da súa creación. Sen prexuízo diso caberá interpoñer recurso de alzada ante a Consellería de Sanidade nas materias en que esa consellería sexa competente.
Artigo 67º.-A modificación dos estatutos.
Por proposta da Xunta de Goberno ou dunha cuarta parte dos colexiados, poderá procederse á modificación destes estatutos, o que exixirá acordo da asemblea xeral. En todo caso para proceder á modificación, terán que cumprirse os seguintes trámites:
1. Información pública a todos os colexiados das modificacións propostas, cunha antelación mínima de dous meses, dando un mes para presentar alegacións.
2. Acordo da asemblea xeral convocada para estudar as modificacións que fosen propostas. Para a aprobación requirirase o voto favorable de dous terzos dos asistentes.
Título XI
A extinción do colexio
Artigo 68º.-A disolución do colexio e a súa liquidación.
1. A disolución do Colexio Oficial de Farmacéuticos da Provincia de Ourense realizarase de acordo co disposto na vixente Lei 2/1974, do 3 de febreiro, de colexios profesionais.
2. Serán causas de disolución e liquidación as seguintes:
a) A imposibilidade manifesta de procurar os fins do colexio fixados nestes estatutos.
b) A paralización definitiva dos órganos de goberno do colexio de forma que resulte imposible o seu funcionamento e reposición.
c) A fusión con outro ou outros colexios da mesma profesión, cando así o acorden as tres cuartas partes dos colexiados en asemblea xeral extraordinaria convocada para o efecto. O acordo trasladaráselle á Xunta de Galicia para a súa tramitación conforme dereito.
3. O procedemento de disolución do colexio abrirá o período de liquidación. Seguindo o disposto na Lei 2/1974, do 3 de febreiro, de colexios profesionais, o decreto que aprobe a disolución do colexio establecerá a liquidación do seu patrimonio, dereitos e obrigas, e fixará o destino do remanente, se existise, de acordo co que decida a asemblea xeral.
Disposición adicional
Única.-Todas as referencias ao Consello Autonómico de Colexios Oficiais de Farmacéuticos de Galicia deberán entenderse referidas ao Consello Xeral de Colexios Oficiais de Farmacéuticos de España, nos supostos de non estar constituído aquel, ou, mesmo estando constituído, de non formar parte o colexio del, ou por non asumir o Consello Autonómico tales competencias.
Disposicións transitorias
Primeira.-As actuacións en curso.
1. Os expedientes que estivesen en curso e pendentes de resolución no momento da entrada en vigor destes estatutos continuarán a tramitación segundo as normas vixentes cando se iniciaron. Non obstante, se se tratase dunha solicitude incompleta ou que non reunise os requisitos exixidos, e procedese a súa emenda ou mellora, aplicarase a normativa vixente no momento de presentarse unha solicitude completa e acompañada de toda a documentación exixible.
2. Os recursos contra as resolucións que se diten nos expedientes a que se refire o número anterior tramitaranse de acordo coa normativa vixente no día en que se interpoñan.
Segunda.-En relación ás sociedades profesionais, a constitución do rexistro e o réxime de funcionamento e práctica de asentos establecido nestes estatutos, aplicarase de conformidade co establecido na Lei 2/2007, do 15 de marzo.